Հարկ կա՞ ասելու, որ անմիջապես CHP-ն էլ, MHP-ն էլ գործի անցան: CHP-ի (հիմնական ընդդիմադիր կուսակցությունն է, ղեկավարը՝ Քեմալ Քիլիչդարօղլուն, ընտրություններում գրավել է երկրորդ հորիզոնականը՝ 25 տոկոս ձայներով, խորհրդարանում ստանում է 132 մանդատ) խոսնակը քարը քարին չթողեց։ «Միայն մենք չէ, որ հայտարարում ենք, թե նախագահն անկողմնակալ չէ՝ ի հակադրություն սահմանադրության պահանջի: Յուրաքանչյուրն էլ դա գիտի: Եթե այդպես չէ, ապա Պուտինը չգիտե՞ր ում զանգել: Նույնիսկ պրն. Էրդողանի ընկերն է հասկանում, որ Էրդողանն իրեն AK-ի առաջնորդ է տեսում, ոչ թե երկրի նախագահ: Պուտինը նախագահին է զանգում ընտրության արդյունքի կապակցությամբ, որ AK-ն է արձանագրել»։ CHP-ի խոսնակը վերջում էլ ավելացրել է. «Պրն. Դավութօղլու, տեսնո՞ւմ եք, որ նույնիսկ Պուտինը Ձեզ չի համարում մեկը, ում վրա արժեր ուշադրություն դարձնել եւ շնորհավորել»: